b'\n_START_ARTICLE_\nAnna Timiriova\n_START_SECTION_\nLeg\xc4\x83tura cu amiralul Kolceak\n_START_PARAGRAPH_\nAnna Timiriova s-a \xc3\xaendr\xc4\x83gostit \xc3\xaens\xc4\x83 de colegul \xc8\x99i prietenul so\xc8\x9bului ei, contra-amiralul Aleksandr Kolceak care era \xc3\xaensurat \xc8\x99i avea un fiu. De aceea, dragostea dintre Anna Timiriova \xc8\x99i Aleksandr Kolceak nu putea s\xc4\x83 nu duc\xc4\x83 la situa\xc8\x9bii complicate._NEWLINE_\xc3\x8en amintirile ei, publicate \xc3\xaen 1985, Anna Timiriova sus\xc8\x9bine c\xc4\x83 l-ar fi \xc3\xaent\xc3\xa2lnit pe amiralul Aleksandr Kolceak \xc3\xaen acela\xc8\x99i an, ar\xc4\x83t\xc3\xa2nd c\xc4\x83 a sim\xc8\x9bit imediat o puternic\xc4\x83 atrac\xc8\x9bie pentru el. Totu\xc8\x99i, ei nu s-au rev\xc4\x83zut dec\xc3\xa2t la 6 ianuarie 1915, \xc3\xaen timpul c\xc4\x83l\xc4\x83toriei cu trenul spre Helsingfors, unde Timiriov \xc8\x99i Kolceak fuseser\xc4\x83 repartiza\xc8\x9bi la baza naval\xc4\x83. Cei doi \xc3\xaendr\xc4\x83gosti\xc8\x9bi nu \xc8\x99i-au declarat dragostea reciproc\xc4\x83 dec\xc3\xa2t \xc3\xaen timpul r\xc4\x83zboiului c\xc3\xa2nd Timiriov \xc8\x99i Kolceak erau sta\xc8\x9biona\xc8\x9bi \xc3\xaen baza naval\xc4\x83 de la Helsingfors._NEWLINE_\xc3\x8en 1916 amiralul Kolceak este transferat la Sevastopol. Anna r\xc4\x83m\xc3\xa2ne \xc3\xaens\xc4\x83 \xc3\xaen coresponden\xc8\x9b\xc4\x83 regulat\xc4\x83 cu el, cei doi declar\xc3\xa2ndu-\xc8\x99i \xc3\xaen scris puternica lor dragoste._NEWLINE_\xc3\x8en 14 februarie S.N. 27 februarie 1918 tat\xc4\x83l ei moare la Kislovodsk._NEWLINE_\xc3\x8en 1918 pleac\xc4\x83 cu so\xc8\x9bul ei la Vladivostok. Anna Timiriova \xc8\x99i-a p\xc4\x83r\xc4\x83sit so\xc8\x9bul \xc8\x99i a plecat s\xc4\x83-l \xc3\xaent\xc3\xa2lneasc\xc4\x83 pe amiralul Kolceak la Harbinsk, \xc3\xaen China, dup\xc4\x83 ce a aflat c\xc4\x83 se afl\xc4\x83 acolo. \xc3\x8el \xc3\xaenso\xc8\x9be\xc8\x99te pe acesta \xc3\xaen c\xc4\x83l\xc4\x83toria sa \xc3\xaen Japonia \xc8\x99i apoi la Omsk._NEWLINE_La Omsk lucreaz\xc4\x83 ca traduc\xc4\x83toare la Direc\xc8\x9bia Consilui de Mini\xc8\x99tri \xc8\x99i se ocup\xc4\x83 de atelierele de broderie \xc8\x99i de distribu\xc8\x9bia alimentelor pentru bolnavi \xc8\x99i r\xc4\x83ni\xc8\x9bi\n_START_SECTION_\nOpresiunea dup\xc4\x83 execu\xc8\x9bia lui Kolceak\n_START_PARAGRAPH_\n\xc3\x8en ianuarie 1920 Aleksandr Kolceak este arestat. Anna Timiriova cere de bun\xc4\x83 voie s\xc4\x83 fie l\xc4\x83sat\xc4\x83 s\xc4\x83-l \xc3\xaenso\xc8\x9beasc\xc4\x83 \xc3\xaen deten\xc8\x9bie. \xc3\x8en 7 februarie 1920 Aleksandr Kolceak este executat.Anna Timiriova a putut vedea din fereastra celului sale cum a fost dus la locul de execu\xc8\x9bie. Ne\xc8\x99tiind c\xc4\x83 trupul amiralului fusese aruncat \xc3\xaentr-o copc\xc4\x83 realizat\xc4\x83 \xc3\xaen stratul de ghea\xc8\x9b\xc4\x83 care acoperea r\xc3\xa2ul Angara, pe 19 februarie, de\xc8\x99i \xc3\xaenc\xc4\x83 \xc3\xaen deten\xc8\x9bie, cere autoriza\xc8\x9bia de a se ocupa de inhumarea trupului amiralului, cerere care este refuzat\xc4\x83. Anna Timiriova r\xc4\x83m\xc3\xa2ne \xc3\xaen penitenciarul din Irkutsk p\xc3\xa2n\xc4\x83 \xc3\xaen 20 octombrie c\xc3\xa2nd este eliberat\xc4\x83 \xc3\xaen baza unei amnistii._NEWLINE_Dup\xc4\x83 eliberare lucreaz\xc4\x83 ca bibliotecar\xc4\x83 a Universtit\xc4\x83\xc8\x9bii din Irkutsk  Se bucur\xc4\x83 de libertate doar pentru scurt timp. \xc3\x8en mai 1921 este arestat\xc4\x83 din nou. \xc3\x8en autobiografia ei, Anna Timiriova arat\xc4\x83 c\xc4\x83 nu a fost acuzat\xc4\x83 de nimic, deoarece nu avusese nicio activitatge politic\xc4\x83,, dar \xc3\xaen iunie 1921 este condamnat\xc4\x83 la un an munc\xc4\x83 silnic\xc4\x83 \xc3\xaen lag\xc4\x83rul de concentrare de la Omsk, f\xc4\x83r\xc4\x83 dreptul de a beneficia de amnistie. Dup\xc4\x83 eliberarea ei \xc3\xaen aprilie 1922, depune o cerere de a p\xc4\x83r\xc4\x83si \xc8\x9bara pentru a se duce la Harbin, unde se afla primul ei so\xc8\x9b, Serghei Timiriov. Drept r\xc4\x83spuns, este din nou arestat\xc4\x83 \xc8\x99i condamnat\xc4\x83 la un an de deten\xc8\x9bie pentru "leg\xc4\x83turi cu str\xc4\x83in\xc4\x83tatea \xc8\x99i ofi\xc8\x9beri superiori ai armatei albe"  Anna Timiriova \xc3\xae\xc8\x99i isp\xc4\x83\xc8\x99e\xc8\x99te pedeapsa \xc3\xaen \xc3\xaenchisorile din Irkutsk, Novonikolaevsk (\xc3\xaen prezent Novosibirsk) \xc8\x99i But\xc3\xaerka. \xc3\x8en timpul deten\xc8\x9biei face cuno\xc8\x99tin\xc8\x9b\xc4\x83 cu Ekaterina Pavlovna Pe\xc8\x99kova (prima so\xc8\x9bie a lui Maxim Gorki), care f\xc4\x83cea parte din Comitetul pentru Ajutorarea De\xc8\x9binu\xc8\x9bilor Politici, care a ajutat-o \xc8\x99i cu care a r\xc4\x83mas \xc3\xaen contact \xc8\x99i dup\xc4\x83 eliberare.\n_START_SECTION_\nC\xc4\x83s\xc4\x83toria cu Vsevolod Kniper\n_START_PARAGRAPH_\nAnna Timiriova este eliberat\xc4\x83 \xc3\xaen 1923 \xc8\x99i se duce la Moscova, locuind la fratele ei, Ilia Safonov._NEWLINE_\xc3\x8en acela\xc8\x99i an se m\xc4\x83rit\xc4\x83 cu inginerul constructor Vsevolod Konstantinovici Kniper (1888-1942), pe care l-a cunoscut la Moscova, unde Kniper locuia \xc3\xaen aceia\xc8\x99i cl\xc4\x83dire. Motiva\xc8\x9bia acestei c\xc4\x83s\xc4\x83torii f\xc4\x83cute \xc3\xaen grab\xc4\x83 a fost g\xc4\x83sit\xc4\x83 fie \xc3\xaen disperarea ei, fie \xc3\xaen dorin\xc8\x9ba de a-\xc8\x99i schimba numele de familie pentru ca, astfel, s\xc4\x83 nu mai fie \xc3\xaen vizorul autorit\xc4\x83\xc8\x9bilor._NEWLINE_Exist\xc4\x83 foarte pu\xc8\x9bine informa\xc8\x9bii despre Vsevolod Kniper. Anna \xc3\xaens\xc4\x83\xc8\x99i nu-l pomene\xc8\x99te practic \xc3\xaen memoriile ei, dec\xc3\xa2t, \xc3\xaen mod ciudat, \xc3\xaen 1956, amintind c\xc4\x83 l-a visat \xc3\xaentr-o sear\xc4\x83, c\xc3\xa2nd \xc3\xaei aminte\xc8\x99te persoana cu afec\xc8\x9biune. Av\xc3\xa2nd \xc3\xaen vedere c\xc4\x83 Vsevolod Kniper lucra pe \xc8\x99antiere de cale ferat\xc4\x83 sau de construc\xc8\x9bii hidrotehnice, este mai mult dec\xc3\xa2t probabil c\xc4\x83 el era mai mult desp\xc4\x83r\xc8\x9bit de so\xc8\x9bia sa. A\xc8\x99a se explic\xc4\x83 \xc8\x99i faptul c\xc4\x83 el nu a avut de suferit nici \xc3\xaen perioadele \xc3\xaen care so\xc8\x9bia sa a fost arestat\xc4\x83 \xc8\x99i condamnat\xc4\x83, precum \xc8\x99i cel c\xc4\x83 nu i s-au aplicat interdic\xc8\x9biile de locuire la Moscova ale so\xc8\x9biei sale. So\xc8\x9bul Annei, Vsevolod Kniper a murit de infarct \xc3\xaen 1942, la Moscova, \xc3\xaen perioada c\xc3\xa2nd Anna era \xc3\xaen lag\xc4\x83r.\n_START_SECTION_\nVia\xc8\x9ba Annei p\xc3\xa2n\xc4\x83 la arestarea din 1938\n_START_PARAGRAPH_\nFiul ei, care \xc3\xaen tot acest interval fusese la Kislovodsk vine \xc8\x99i el la Moscova s\xc4\x83 stea cu mama sa. Anna Timiriova se \xc3\xaenscrie la conservator \xc8\x99i \xc3\xaencepe s\xc4\x83 urmeze cursurile conservatorului._NEWLINE_Pentru o anumit\xc4\x83 vreme a lucrat ca arhivar la agen\xc8\x9bia ruso-canadian\xc4\x83 de naviga\xc8\x9bie. Activitatea agen\xc8\x9biei a fost \xc3\xaens\xc4\x83 considerat\xc4\x83 suspect\xc4\x83 de autorit\xc4\x83\xc8\x9bi. Lucr\xc4\x83torii agen\xc8\x9biei, printre care \xc8\x99i Anna Kniper au fost aresta\xc8\x9bi, primind interdic\xc8\x9bie administrativ\xc4\x83 de a locui la Moscova timp de trei ani. \xc3\x8en consecin\xc8\x9b\xc4\x83, Anna Kniper se mut\xc4\x83 la Tarusa \xc3\xaen Regiunea Kaluga unde lucreaz\xc4\x83 la o cooperativ\xc4\x83 de broderie, revenind la Moscova dup\xc4\x83 expirarea interdic\xc8\x9biei._NEWLINE_La 31 mai 1932, fostul ei so\xc8\x9b, Serghei Nikolaevici Timiriov moare la Shanghai cancer la laringe. A fost \xc3\xaenmorm\xc3\xa2ntat la cimitirul Lu-Kawey din ora\xc8\x99. \xc3\x8en 1950 morm\xc3\xa2ntul a fost distrus de autorit\xc4\x83\xc8\x9bile comuniste chineze._NEWLINE_Anna este arestat\xc4\x83 din nou \xc3\xaen aprilie 1935 \xc8\x99i condamnat\xc4\x83 la cinci ani de deten\xc8\x9bie \xc3\xaen lag\xc4\x83rul din Zabaikalsk. \xc3\x8en urma unui recurs i se comut\xc4\x83 pedeapsa la 3 ani interdic\xc8\x9bie de a locui \xc3\xaen marile ora\xc8\x99e. Eliberat\xc4\x83 \xc3\xaen august 1935 tr\xc4\x83ie\xc8\x99te la V\xc3\xae\xc8\x99nii Volociok, Vereia \xc8\x99i Iaroslave\xc8\x9b._NEWLINE_La 25 martie 1938 este arestat\xc4\x83 din nou. Acuzat\xc4\x83 de a fi un inamic al statului sovietic, este trimis\xc4\x83 la lag\xc4\x83rul Karlag (Lag\xc4\x83rul de munc\xc4\x83 pentru reeducare din Karaganda) st\xc3\xa2nd \xc3\xaen deten\xc8\x9bie timp de 8 ani. A activat \xc3\xaen clubul artistic al sec\xc8\x9biei din Butinsk a lag\xc4\x83rului. \xc3\x8en timpul deten\xc8\x9biei se \xc3\xaemboln\xc4\x83vise de malarie, boal\xc4\x83 de care a suferit tot restul vie\xc8\x9bii.\n_START_SECTION_\nCondamnarea la moarte a fiului ei, Vladimir Timiriov\n_START_PARAGRAPH_\nFiul ei, Vladimir Sergheievici Timiriov fusese arestat cu c\xc3\xa2teva zile \xc3\xaenaintea Annei. \xc3\x8en 17 mai 1938 a fost condamnat la moarte, fiind executat la 28 mai 1938._NEWLINE_Ca o ironie a sor\xc8\x9bii, la \xc3\xaenceputul anilor 1960, c\xc3\xa2nd se putea comunica cu mai pu\xc8\x9bin\xc4\x83 team\xc4\x83 cu cei din Uniunea Sovietic\xc4\x83, ea prime\xc8\x99te o scrisoare de la Vladimir Vadimovici Romanov (1876-1962), un fost coleg de promo\xc8\x9bie al primului ei \xc8\x99o\xc8\x9b de la \xc8\x99coala de cade\xc8\x9bi a marinei ruse, care emigrase la Paris. \xc3\x8en scrisoare acesta \xc3\xaei comunic\xc4\x83 c\xc4\x83, \xc3\xaen ultimii ani ai vie\xc8\x9bii, Serghei Timiriov era m\xc3\xa2hnit c\xc4\x83 nu \xc8\x99tia m\xc4\x83car cum arat\xc4\x83 fiul s\xc4\x83u. El \xc3\xae\xc8\x99i exprimase \xc3\xaens\xc4\x83 mul\xc8\x9bumirea c\xc4\x83 "nu devenise un membru, lipsit de perspectiv\xc4\x83, al emigra\xc8\x9biei ruse \xc8\x99i c\xc4\x83 r\xc4\x83m\xc4\x83sese \xc3\xaen Rusia unde putea fi util" _NEWLINE_Anna Kniper a ignorat soarta fiului ei. Dup\xc4\x83 eliberarea din ultima ei deten\xc8\x9bie, ea a \xc3\xaentreprins demersuri pentru a afla dac\xc4\x83 mai era \xc3\xaen via\xc8\x9b\xc4\x83, reu\xc8\x99ind s\xc4\x83 ob\xc8\x9bin\xc4\x83 un r\xc4\x83spuns laconic:_NEWLINE_"Cazul referitor la condamnarea lui V. S. Timiriov revizuit de Colegiul Militar al Cur\xc8\x9bii Supreme a URSS la 27 Octobmbrie 1956._NEWLINE_Hot\xc4\x83r\xc3\xaerea NKVD (Comisariatului Poporului pentru Afaceri Interne) al URSS din 17 mai 1938 \xc3\xaen leg\xc4\x83tur\xc4\x83 cu V. S. Timiriov este anulat\xc4\x83 and ac\xc8\x9biunile pentru urm\xc4\x83rirea crimei crimei sunt sistate._NEWLINE_V. S. Timiriov a fost reabilitat postum"._NEWLINE_Dac\xc4\x83 r\xc4\x83spunsul autorit\xc4\x83\xc8\x9bilor confirma c\xc4\x83 Vladimir Timiriov nu mai era \xc3\xaen via\xc8\x9b\xc4\x83, el nu indica nici motivele condamn\xc4\x83rii nici circumstan\xc8\x9bele \xc3\xaen care murise. Anna Kniper nu a reu\xc8\x99it niciodat\xc4\x83 s\xc4\x83 ob\xc8\x9bin\xc4\x83 informa\xc8\x9bii suplimentare \xc8\x99i \xc8\x99i-a repro\xc8\x99at p\xc3\xa2n\xc4\x83 la sf\xc3\xa2r\xc8\x99itul zilelor faptul c\xc4\x83 fusese cauza mor\xc8\x9bii fiului ei._NEWLINE_Problema mor\xc8\x9bii lui Vladimir Timiriov a fost urm\xc4\x83rit\xc4\x83 de Ilia Safonov, nepotul Annei. \xc3\x8en urma interven\xc8\x9biilor f\xc4\x83cute \xc3\xaen 1989, c\xc3\xa2nd perestroika permitea un acces mai u\xc8\x99or la informa\xc8\x9bii, el a primit un r\xc4\x83spuns din partea Colegiului Militar al Cur\xc8\x9bii Supreme a URSS care ar\xc4\x83ta c\xc4\x83 Vladimir Timiriov fusese condamnat \xc8\x99i executat pentru activit\xc4\x83\xc8\x9bi de spionaj \xc3\xaen favoarea Germaniei \xc3\xaen urma informa\xc8\x9biilor furnizate de un anumit Pavel Ferdinandovici Link. Scrisoarea Cur\xc8\x9bii preciza c\xc4\x83 \xc3\xaen perioada respectiv\xc4\x83 locul de execu\xc8\x9bie \xc8\x99i de \xc3\xaenmorm\xc3\xa2ntare nu erau consemnate. Pavel Link fusese colocatar al blocului \xc3\xaen care Vladimir Timiriov locuise la Moscova. Cercet\xc4\x83ri ulterioare au demonstrat c\xc4\x83 aceste acuza\xc8\x9bii erau false.\n_START_SECTION_\nVia\xc8\x9ba Annei dup\xc4\x83 eliberarea ei \xc3\xaen 1946\n_START_PARAGRAPH_\nLiberat\xc4\x83 \xc3\xaen vara anului 1946, \xc3\xaen lipsa altei locuin\xc8\x9be, st\xc4\x83 la sta\xc8\x9bia de cale ferat\xc4\x83 Zavidovaia Oktiabrskaia, la aproximativ 100\xc2\xa0km de Moscova, lucr\xc3\xa2nd ca instructor pentru desene pe juc\xc4\x83rii, pentru ca \xc3\xaen toamana anului 1947 s\xc4\x83 se stabileasc\xc4\x83 la \xc8\x98cerbakov (azi R\xc3\xaebinsk) unde lucreaz\xc4\x83 \xc3\xaen calitate de desenatoare de decoruri \xc8\x99i recuzitoare la teatrul din localitate. Via\xc8\x9ba era grea \xc8\x99i Anna Kniper tr\xc4\x83ia \xc3\xaentr-o stare de mare s\xc4\x83r\xc4\x83cie: se scula la ora 5 diminea\xc8\x9ba pentru a sta la coad\xc4\x83 la p\xc3\xa2ine, \xc3\xae\xc8\x99i c\xc4\x83ra apa de la ci\xc8\x99meaua de pe strad\xc4\x83, trebuia s\xc4\x83 ia num\xc4\x83r de ordine pentru baie \xc8\x99i umbla prin p\xc4\x83durile din apropiere pentru a g\xc4\x83si ciuperci cu care s\xc4\x83-\xc8\x99i \xc3\xaembun\xc4\x83t\xc4\x83\xc8\x9beasc\xc4\x83 m\xc3\xa2ncarea.\n_START_SECTION_\nOpera\n_START_PARAGRAPH_\nAnna Kniper \xc3\xae\xc8\x99i l\xc4\x83sase scrierile \xc8\x99i operele \xc3\xaen ordine \xc3\xaen speran\xc8\x9ba c\xc4\x83, \xc3\xaen viitor, se va ivi o posibilitate pentru publicarea lor. Pentru a evita distrugerea lor, fie prin incidente cum ar fi furtul, incendiile sau dezastrele naturale, fie prin confiscarea lor de c\xc4\x83tre autorit\xc4\x83\xc8\x9bile sovietice, ea le-a finalizat \xc3\xaen cinci exemplare care au fost l\xc4\x83sate \xc3\xaen custodia unor prieteni de \xc3\xaencredere. Nepotul ei, Ilya Safonov s-a ocupat de g\xc4\x83sirea unei c\xc4\x83i de a le transmite \xc3\xaen str\xc4\x83in\xc4\x83tate pentru publicare. Primele manuscrise au fost trimise unor scriitor din exilul rusesc Nina Alekseevna Krivo\xc8\x99eina \xc8\x99i Viktor Platonovici Nekrasov, care nu au reu\xc8\x99it \xc3\xaens\xc4\x83 s\xc4\x83 preg\xc4\x83teasc\xc4\x83 materialul pentru tipar \xc8\x99i s\xc4\x83 g\xc4\x83seasc\xc4\x83 un editor. \xc3\x8en cele din urm\xc4\x83, Ilya Safonov a reu\xc8\x99it s\xc4\x83 g\xc4\x83seasc\xc4\x83 filiera prin care asemenea materiale erau transmise din Uniunea Sovietic\xc4\x83 \xc3\xaen str\xc4\x83in\xc4\x83tate \xc8\x99i s\xc4\x83 intre \xc3\xaen contact cu istoricul literar Feliks Fyodorovici Perchenok care a preluat responsabilitatea edit\xc4\x83rii volumului de amintiri al Annei Kniper, reu\xc8\x99ind s\xc4\x83 tip\xc4\x83reasc\xc4\x83 \xc3\xaent\xc3\xaei \xc3\xa2n 1985 anumite extrase \xc3\xaen "Nov\xc3\xaei Jurnal", revista literar\xc4\x83 a emigra\xc8\x9biei ruse din New York \xc8\x99i apoi \xc3\xaentreg volumul, tot \xc3\xaen limba rus\xc4\x83, \xc3\xaen Fran\xc8\x9ba. O nou\xc4\x83 edi\xc8\x9bie a fost tip\xc4\x83rit\xc4\x83 \xc3\xaen Rusia \xc3\xaen 1999._NEWLINE_De asemenea, \xc3\xaen 2002, s-a publicat la Sankt Petersburg coresponden\xc8\x9ba dintre Anna Timiriova \xc8\x99i Aleksandr Kolceak.'